EMC พุ่งกระฉูด 13% ปักธงรายได้ปีนี้โต 10% ตุนแบ็กล็อกแน่น 4 พันลบ.   
EMC พุ่งกระฉูด 13% ปักธงรายได้ปีนี้โต 10% ตุนแบ็กล็อกแน่น 4 พันลบ.   
19 เม.ย. 2564

ผู้สื่อข่าวรายงานว่า บริษัท อีเอ็มซี จำกัด (มหาชน) หรือ EMC ณ เวลา 10.45 น. อยู่ที่ระดับ 0.26 บาท บวก 0.03 บาท หรือ 13.04%  ด้วยมูลค่าซื้อขาย 10.97 ล้านบาท

โดยก่อนหน้านี้นายรัฐชัย ภิชยภูมิ ประธานเจ้าหน้าที่บริหารด้านการเงิน บริษัท อีเอ็มซี จำกัด (มหาชน) หรือ EMC เปิดเผยว่า ในปัจจุบันบริษัทมีงานในมือรอรับรู้รายได้ (Backlog) ประมาณ 3,800 ล้านบาท และปี 2564 (ปีนี้) บริษัทตั้งเป้าหมายรายได้เติบโต 10% จากปีก่อนหน้าที่มีรายได้กว่า 1,460 ล้านบาท จากงานด้านรับเหมาก่อสร้างทั้งโครงการของรัฐและเอกชน
โดยในปีนี้บริษัทจะส่งมอบงานที่ก่อสร้างเสร็จสมบูรณ์ 100% มูลค่ารวมกว่า 1,600 ล้านบาท ซึ่งจะเป็นอาคารโรงงานและศูนย์กระจายสินค้าคาเฟ่ อเมซอนของบริษัท ปตท.น้ำมันและการค้าปลีก จำกัด (มหาชน) หรือ OR มูลค่ากว่า 1,000 ล้านบาท ในจังหวัดอยุธยาและโรงงานผลิตและบรรจุสินค้าอุปโภคบริโภค IFIF มูลค่าโครงการกว่า 600 ล้านบาท ในจังหวัดฉะเชิงเทรา
ขณะเดียวกันในปีนี้บริษัทจะเข้าร่วมประมูลงานโครงการก่อสร้างของการไฟฟ้านครหลวง (กฟน.) และการไฟฟ้าส่วนภูมิภาค (กฟภ.) ซึ่งจะมีมูลค่างานรวมกว่าหมื่นล้านบาท ทั้งนี้บริษัทมีความพร้อม และศักยภาพในด้านการก่อสร้าง ทั้งทางวิศวกรรมโยธาและไฟฟ้า รวมถึงงานระบบต่าง ๆ
อย่างไรก็ตามแม้ว่าในช่วงที่ผ่านมา สถานการณ์แพร่ระบาดของ Covid-19 มีผลกระทบต่อธุรกิจในหลายภาคส่วน แต่ EMC ยังคงสามารถส่งมอบงานและรักษามาตรฐานการก่อสร้างให้แก่ผู้ว่าจ้างได้อย่างดี โดยในปีที่ผ่านมา บริษัทได้ดำเนินการส่งมอบงานโรงพยาบาลผู้สูงอายุบางขุนเทียน มูลค่าประมาณ 3,000 ล้านบาท ให้แก่กรุงเทพมหานครเรียบร้อยแล้ว นอกจากนี้ บริษัทมีโครงการก่อสร้างโรงพยาบาลตากสิน มูลค่างานประมาณ 2,000 ล้านบาท ที่ได้เริ่มทยอยรับรู้รายได้มาตั้งแต่ปี 2563 และจะรับรู้รายได้อย่างต่อเนื่องขึ้นในปี 2564
โดยจากการบริหารงานในปีที่ผ่านมา ที่เน้นการบริหารจัดการลดต้นทุนได้อย่างมีประสิทธิภาพมากขึ้น โดยสามารถลดค่าใช้จ่ายในการขายและบริหารลดลงประมาณ 26% ทำให้ผลประกอบการในปี 2563 ดีขึ้น ทั้งนี้บริษัทและบริษัทย่อยมีรายได้จากการดำเนินงานรวม 1,463.63 ล้านบาท เพิ่มขึ้นจำนวน 161.87 ล้านบาท หรือเพิ่มขึ้น 12.43% จากปี 2562 ซึ่งมีรายได้จากการดำเนินงานรวม 1,301.76 ล้านบาท และมีกำไรสุทธิจำนวน 60.70 ล้านบาท คิดเป็นอัตรากำไรสุทธิ 4.15% ของรายได้รวม เพิ่มขึ้น 58.25 ล้านบาท หรือเพิ่มขึ้น 2,377%